Lav et referat af nedenstående tekst:

Tekst:
Sidste efterår listede narkobetjente ind i et hus i Vrå i Vendsyssel og fjernede en stor portion narkotika. 26,7 kilo amfetamin, som lå i fryseren, blev skiftet ud med noget andet pulver, nemlig kosttilskuddet kreatin. Manøvren foregik 29. september om formiddagen og samtidig blev husets beboer, en kvinde på 55 år, anholdt. Derefter ventede politiet på, at nogen skulle komme og hente de mange kilo amfetamin. Der gik to dage. 1. oktober om morgenen dukkede en 47-årig kvinde op. Betjentene anholdt kvinden, og samme skæbne overgik hendes 54-årige mand i parrets hjem, som ligger cirka 30 kilometer fra Vrå. Lige siden har alle tre været varetægtsfængslet, og på torsdag indledes straffesagen ved Retten i Hjørring. Det er anklageskriftet, som fortæller om den særlige manøvre. Heri hævdes det også, at ægteparret og kvinden fra Vrå blev enige om at placere stoffet i fryseren i juli. De tre nægter sig skyldige. Men hvis retten dømmer dem, risikerer de langvarige fængselsstraffe. Dommen ventes 27. marts. Det særlige trick med at udskifte narkotika med noget sundere eller harmløst, før der skrides til anholdelse, er ikke fremmed for Nordjyllands Politi. Metoden blev også brugt i august sidste år i Frederikshavn. Fra udlandet var der blevet leveret en forsendelse på 20 dunke med i alt 200 liter af rusmidlet GBL, som kaldes "koma på flaske" og også kendes som fælgrens. I al diskretion greb betjentene ind og udskiftede indholdet af dunkene med vand. Da fire nordmænd havde hentet de mange dunke, blev de imidlertid anholdt, sigtet og varetægtsfængslet. Denne sag kommer for retten til april.

Referat:
26,7 kilo amfetamin i fryser i Vendsyssel blev udskiftet med kreatin, mens betjente ventede på mistænkt.